Милица Ђурђевић Стаменковски (Београд, 21. јул 1990) српска је политичарка, политиколог, потпредседница и један од оснивача Српског сабора Заветници. Истакла се као вођа протеста уз подршку других десничарских организација против једностраног проглашења независности Косова и Метохије, против хапшења Радована Караџића, Ратка Младића, против Хашких пресуда и примене споразума о граничним прелазима између Србије и Косова и Метохије и Бриселског споразума. Протесте су организовали и против доласка бившег британског премијера Тонија Блера и потврђивања Споразума Србије и НАТО-а о сарадњи у области логистичке подршке. Истакнут је активиста скупа подршке сиријском председнику Башару ел Асаду поводом вишегодишњег грађанског рата у тој земљи и скупа подршке Руској Федерацији поводом анексије Крима и војног сукоба на Истоку Украјине. Била је предводник листе Српског сабора Заветници за Парламентарне изборе 2014. у коалицији са Бориславом Пелевићем "Група Грађана „ПАТРИОТСКИ ФРОНТ — ДР БОРИСЛАВ ПЕЛЕВИЋ”" и Парламентарне изборе 2016. на којој она била главни носилац "За слободну Србију – Заветници — Милица Ђурђевић", али листа није прешла цензус.